ଦିଲ୍ଲୀ ପୁଲିସ୍‌ ନାକ ତଳେ ଚାଲିଥିଲା ବାବାଙ୍କ ଆଶ୍ରମ!
ଦିଲ୍ଲୀ ପୁଲିସ୍‌ ନାକ ତଳେ ଚାଲିଥିଲା ବାବାଙ୍କ ଆଶ୍ରମ!
0
ସେୟାର
ନୂଆଦିଲ୍ଲୀ: ରାଜଧାନୀ ଦିଲ୍ଲୀ ସମେତ ଦେଶର ଅନେକ ଅଞ୍ଚଳରେ ଚାଲୁଥିବା ଭଣ୍ଡ ବାବା ବୀରେନ୍ଦ୍ର ଦିକ୍ଷୀତଙ୍କ ଆଶ୍ରମ ପୁଲିସର ଜ୍ଞାତସାରରେ ଚାଲିଥିଲା ବୋଲି ଅଭିଯୋଗ ହେଉଛି। ଏହି ଆଶ୍ରମର ମୁଖ୍ୟ କାର୍ଯ୍ୟାଳୟ ଦିଲ୍ଲୀରେ ଥିବା ବେଳେ ଏଠାରୁ ହିଁ ସମସ୍ତ ଆଶ୍ରମ ନିୟନ୍ତ୍ରଣ ହେଉଥିଲା ବୋଲି ଜଣାପଡ଼ିଛି। ଏଯାବତ୍‌ ବାବା ବୀରେନ୍ଦ୍ର ନାମରେ ଆସିଥିବା ସମସ୍ତ ଅଭିଯୋଗ ପ୍ରମାଣ କରିଛି ଯେ ଦୀର୍ଘ ୧୯ ବର୍ଷ ହେବ ଦିଲ୍ଲୀରେ ଚାଲିଥିବା ଏସବୁ କାଣ୍ଡ ବିଷୟରେ ପୁଲିସ ନିଶ୍ଚିତ ଭାବରେ ଅବଗତ ଥିଲା। କିନ୍ତୁ ଦିଲ୍ଲୀ ପୁଲିସ ଏ ବାବଦରେ ଅତ୍ୟନ୍ତ ରହସ୍ୟଜନକ ଭାବେ ନିରବ ରହିଥିବାରୁ ଏବେ ଦିଲ୍ଲୀ ସାରା ଦେଶରେ ବଦନାମ ହୋଇଛି ବୋଲି ଦିଲ୍ଲୀ ମହିଳା କମିସନ ଅଧ୍ୟକ୍ଷା ସ୍ୱାତୀ ମାଲିଓ୍ଵାଲ କହିଛନ୍ତି। ଉତ୍ତରପ୍ରଦେଶ ପରେ ଦେଶର ସବୁଠୁ ଅଧିକ ସୁରକ୍ଷା କର୍ମୀ ଓ ପୁଲିସ୍‌ ରାଜଧାନୀ ଦିଲ୍ଲୀରେ ରହୁଥିବା ବେଳେ ବଜେଟରେ ମଧ୍ୟ ଦିଲ୍ଲୀ ପୁଲିସ୍‌ ପାଇ ସ୍ୱତନ୍ତ୍ର ବ୍ୟବସ୍ଥା କରାଯାଇଥାଏ। ତେବେ ଏସବୁ ସତ୍ତ୍ୱେ ଦିଲ୍ଲୀ ପୁଲିସ୍‌ର ଆଖି ଆଗରେ ବାବା ତାର କଳା ସାମ୍ରାଜ୍ୟ ସ୍ଥାପନ କରିବା ପୁଲିସର ସଚ୍ଚୋଟତା ପ୍ରତି ପ୍ରଶ୍ନବାଚୀ ବୋଲି ଦିଲ୍ଲୀ ନାଗରିକ ମଞ୍ଚ କହିଛି।
ବାବା ବୀରେନ୍ଦ୍ର ଆଶ୍ରମରୁ ଆଉ ୩ ନାବାଳିକା ଉଦ୍ଧାର
ମଧ୍ୟପ୍ରଦେଶରେ ଥିବା ବାବା ବୀରେନ୍ଦ୍ରଙ୍କ ଏକ ଆଶ୍ରମରୁ ମଙ୍ଗଳବାର ଆଉ ୩ ଜଣ ନାବାଳିକାଙ୍କୁ ପୁଲିସ୍‌ ଉଦ୍ଧାର କରିଛି। ଉଦ୍ଧାର ହୋଇଥିବା ୨ଜଣ ନାବାଳିକାଙ୍କୁ ସରକାରୀ ଶିଶୁ ସରକ୍ଷା ଗୃହକୁ ପଠାଇ ଦିଆଯାଇଥିବା ବେଳେ ଅନ୍ୟ ଜଣଙ୍କୁ ନାରୀ ନିକେତନରେ ରଖାଯାଇଛି। ଏମାନଙ୍କ ମଧ୍ୟରୁ ଦୁଇଜଣ ବିହାରର ଓ ଅନ୍ୟଜଣେ ପଶ୍ଚିମବଙ୍ଗର ବୋଲି ପୁଲିସ୍‌ କହିଛି। ଆଶ୍ରମରୁ ଉଦ୍ଧାର ହୋଇଥିବା ରେଜିଷ୍ଟରରୁ ଏଥିରେ ୫୦ରୁ ଅଧିକ ମହିଳାଙ୍କ ନାମ ଉଲ୍ଲେଖ ଥିବା ଜଣାପଡ଼ିଛି। ଏହି ତାଲିକାରେ ଅନେକ ବୟସ୍କା ମହିଳା ମଧ୍ୟ ରହିଥିବା ପୁଲିସ୍‌ କହିଛି। ସୋମବାର ରାତିରେ ଇନ୍ଦୋରର ସୁବାସ ନଗରରେ ବାବା ବୀରେନ୍ଦ୍ରଙ୍କ ଆଶ୍ରମ ଚାଲୁଥିବା ନେଇ ସୋସିଆଲ ମିଡିଆରେ ଖବର ପ୍ରଚାରିତ ହେବା ପରେ ପୁଲିସ ଓ ଗଣମାଧ୍ୟମ ଘଟଣା ସ୍ଥଳରେ ପହଞ୍ଚିଥିଲେ। ଯେଉଁ ବ୍ୟକ୍ତିଙ୍କ ଘରେ ଏହି ବେଆଇନ ଆଶ୍ରମ ଚାଲୁଥିଲା ତାଙ୍କ ନାମରେ ମଧ୍ୟ ପୁଲିସ ମାମଲା ରୁଜୁ କରିଛି।
ସପ୍ତାହେ ପରେ ବି ସିବିଆଇ ହାତ ଖାଲି
ଦେଶର ବିଭିନ୍ନ ଅଞ୍ଚଳରେ ବାବା ବୀରେନ୍ଦ୍ରଙ୍କ ୨ଶହରୁ ଅଧିକ ଆଶ୍ରମ ଚାଲିଥିବା ବେଳେ ପୁଲିସ୍‌ ଏଯାବତ୍‌ ହାତଗଣତି ୧୦-୧୨ ଆଶ୍ରମରେ ଚଢଉ କରି ୧୫୦ରୁ ଅଧିକ ଯୁବତୀଙ୍କୁ ଉଦ୍ଧାର କରିଛି। ଶୀଘ୍ର ଘଟଣାର ଅନୁସନ୍ଧାନ କରି ବଳାତ୍କାରୀ ବାବା ବୀରେନ୍ଦ୍ର ଦେବ ଦିକ୍ଷୀତକୁ ଗିରଫ କରିବା ଦାୟିତ୍ୱ ଦିଲ୍ଲୀ ହାଇକୋର୍ଟ କେନ୍ଦ୍ରୀୟ ତଦନ୍ତକାରୀ ବ୍ୟୁରୋ(ସିବିଆଇ)କୁ ଦେଇଛନ୍ତି । ବାବା ବୀରେନ୍ଦ୍ରଙ୍କ କୁକର୍ମର ପର୍ଦ୍ଦାଫାଶ ହେବାର ଇତି ମଧ୍ୟରେ ଏକ ସପ୍ତାହ ବିତି ଯାଇଥିଲେ ହେଁ ସିବିଆଇ ହାତ ଖାଲି ରହିଛି। ସେପଟେ ବାବା ଆଧ୍ୟତ୍ମିକ ଶିକ୍ଷା ନାମରେ ନାବାଳିକା ଓ ଯୁବତୀଙ୍କୁ ବଳାତ୍କାର କରୁଥିବା ଅଭିଯୋଗ ହୋଇଛି। ବାବା ଅର୍ଥ ରୋଜଗାର ପାଇଁ ସେକ୍ସ ର‍୍ୟାକେଟ ଚଳାଇବାକୁ ମୁଖ୍ୟ ମାଧ୍ୟମ କରିଥିବା ଜଣାପଡ଼ିଛି। ବାବା ବାହାରକୁ ମଧ୍ୟ ଯୁବତୀ ଚାଲାଣ କରୁଥିଲେ ବୋଲି ଦିଲ୍ଲୀ ମହିଳା ଓ ଶିଶୁ କମିସନ ପ୍ରମାଣ ପାଇଛନ୍ତି। ଏହି ବଳାତ୍କାରୀ, ଭଣ୍ଡ ବାବାଙ୍କୁ ଗିରଫ କରିବା ପାଇଁ ପୁଲିସ ଏବଂ ସିବିଆଇର ୬ଟିମ୍‌ ବିଭିନ୍ନ ସ୍ଥାନରେ ତଲାସି ଜାରି ରଖିଚି ।
ପୂର୍ବବର୍ତ୍ତୀ ଖବର